Kinderstorie | Leon von Moltke se blog
« Op die woestyn se vlerke
17/08/2011 deur leonvonmoltke
Diep onder die vaal oppervlakte is die enigste klank die diep sagte gedruis van die reuse anti-intermelkwegmissielafweerders (“AIMAs”) wat om die kompleks flits. Fritz* swaai om, weg van die reuse glasskerm wat hom omring en wys sy antenna in die rigting van die lang buise van die elektronversneller wat om en om kronkel. Al wys die data niks anders as die verwagte vermenigvuldiging van gratis energie nie, kriewel iets in sy agterkop. Net voor hy terugdraai om verder te konsentreer, merk hy uit die hoek van sy 3D infraskoop ‘n helder groen gas wat in die gang af bolling. Hy is kwalik betyds om sy androïedpak aan te glip en sien met afgryse hoe Pyotr se vel begin borrel en kook in die gas wat pers raak met aanraking. Dan verskyn daar agter die wolke gas ‘n figuur, met ‘n aardige klank wat die AIMAs se gedruis totaal uitdoof.
Sy eerste reaksie is om te koes onder die uitskietstoel, maar hy weet hy is te laat toe die taai net-tentakels sy androïedpak uitmekaar skeur. In sy gedagtes hoop hy maar dat Mima op sy oorskot sal afkom en haar medaljon kan terugkry. Of die gas hom ook soos Pyotr sal verteer maak nie meer veel saak nie.
“Mense, veral met IK’s bo 150, se bloed is belangrik vir die voortbestaan van die Vampieraniërs. Ons het julle male sonder tal gewaarsku om vrywillig offers te verskaf, maar dit het mos op dowe ore geval! Nou is dit jou beurt Fritz, jou beurt om aan my te val.”
Fritz se laaste gedagtes toe die wit lippe om sy keel vou en hy die koue tande in sy nek voel, is “So long and thanks for all the fish”. Van kleins af het hy ‘n ding gehad oor die antieke Hitchhiker’s Guide to the Galaxy en hoe snaaks hulle toentertyd na dinge gekyk het.
Sy zombie sit eers skuins teen die elektronversneller voor hy hom uitstrek en regop kom. Met lang gemaklike treë stap hy al om en om in die gang, tot hy in pas marsjeer met al die ander zombies, almal in wit gekleë. Met elke tree flits dit deur hulle leë gedagtes dat die zombie-missie naby is, dat die details in die massasaal is, dat hulle net soontoe moet marsjeer…
(Ek is bevrees dat kinders nie meer vandag feeverhale lees nie…)
* Nav my kinderdae wetenksapfiksie-held Fritz Deelman
op 17/08/2011 at 10:57 vm | Antwoord toortsie
Ek was baie bang….. tot ek gelees het dat dit net mense met ‘n IK bo 150 is wat in gevaar is….. en ek is tog do-om!! pe-whe!!
op 17/08/2011 at 1:13 nm | Antwoord leonvonmoltke
Ek dink jy het die twee komma’s en die “veral” gemis 😉
op 17/08/2011 at 11:16 vm | Antwoord Olga
ek het die andersheid geniet, dankie.
op 17/08/2011 at 11:38 vm | Antwoord Prinses
Ek is mal oor die storie. Mens sien tekenprente in jou kop terwyl jy dit lees!
Leon, jy moet kinderstories vir grootmense skryf – rerig!
op 17/08/2011 at 11:43 vm | Antwoord digidolldiaries
Sjoe! Gelukkig behoort ek dan veilig te wees, 🙂
Ek het die verhaaltjie baie geniet. Dankie!
(sien my kommentaar bo by Toortsie)
op 17/08/2011 at 5:54 nm | Antwoord Xena Phoenix
Dankie vir die saamspeel. Ek weet van ‘n paar kinders wat ga-ga hieroor sal wees.
op 18/08/2011 at 7:47 vm | Antwoord Toortsie
Ek is te dom vir kommas en ander moeilike woordjies 🙂
op 18/08/2011 at 8:12 vm | Antwoord demoerin
Heehaa, ek like dit. Hitchikers guide is epies!
Ek hoop hierdie boek gaan met ‘n verklarende woordeboek uitkom vir die kinders! 😆